ผู้ว่าการ กทพ. ลงพื้นที่ดูแนวทางการก่อสร้างทางพิเศษเชื่อมเกาะสมุย  คาดเริ่มดำเนินการก่อสร้างในปี 2571 และเปิดให้บริการในปี 2573
นายสุรเชษฐ์ เหล่าพูลสุข ผู้ว่าการการทางพิเศษแห่งประเทศไทย พร้อมคณะได้เดินทางมาบรรยายโครงการทางพิเศษเชื่อมเกาะสมุย ในการพัฒนาทางพิเศษเชื่อมเกาะสมุย ซึ่งเป็นความต้องการของประชาชนในเกาะสมุย เพื่อแก้ปัญหาการเดินทางมีราคาสูง และข้อจำกัดในการเดินทางเข้าออกที่มีเพียง 2 เส้นทางคือ ทางอากาศและทางน้ำ ทำให้เกิดความไม่สะดวก ต่อธุรกิจการท่องเที่ยวที่เป็นแหล่งท่องเที่ยวระดับโลก และในกรณีเกิดเหตุฉุกเฉินที่จำเป็นต้องเดินทางข้ามฝั่งกรณีเร่งด่วน ไม่สามารถเดินทางได้ตลอด 24 ชั่วโมง โดยเฉพาะในช่วงหน้ามรสุม ดังนั้น การมีสะพานเชื่อมข้ามเกาะจะช่วยอำนวยความสะดวกในการเดินทาง เช่น การเจ็บป่วยที่ต้องไปโรงพยาบาล หรือการเดินทางเข้ามาของนักท่องเที่ยว ซึ่งชาวเกาะสมุยต่างเห็นพ้องให้มีการก่อสร้างสะพานข้ามเกาะสมุย จากอำเภอขนอม จังหวัดนครศรีธรรมราช ข้ามมายังอำเภอเกาะสมุยนายสุรเชษฐ์ เหล่าพูลสุข ผู้ว่าการการทางพิเศษแห่งประเทศไทย เปิดเผยว่า การทางพิเศษฯจะทำตามขั้นตอนและแผนศึกษาโครงการ ว่าชาวเกาะสมุยมีความต้องการสะพานหรือไม่ โดยใช้ระยะเวลาดำเนินการ 24 เดือน เพื่อทำการศึกษาความเหมาะสมด้านวิศวกรรม เศรษฐกิจ การเงิน และผลกระทบด้านสิ่งแวดล้อม โดยคาดว่าจะเริ่มดำเนินการศึกษาความเหมาะสมในเดือนมีนาคม 2566 ก่อนขอการอนุมัติรายการประเมินผลกระทบสิ่งแวดล้อมและขออนุมัติดำเนินโครงการต่อไป ทั้งนี้คาดว่าจะสามารถเริ่มงานก่อสร้างได้ในปี 2571 และเปิดให้บริการปลายปี 2573 โดยมีผู้ประกอบการธุรกิจและประชาชนในพื้นที่เกาะสมุยเข้าร่วมรับฟังจำนวนมาก